**ДРАГАНА Б. СЕВАНОВИЋ**

***\_РЕТРОВИЗИЈЕ* – избор слика од 2000 – 2022**

Изложбом у галерији Рефлектор која носи назив „Ретровизије“, Драгана Б. Стевановић по први пут публици пружа могућност сагледавања њеног вишегодишњег сликарског опуса у форми мини ретроспективе која нуди увид у различите фазе њеног рада. Тако ће публика бити у могућности да види радове који су настајали у дугом временском периоду, од студентских дана па све до докторских студија и најновијих радова.

Ово је само један од могућих избора и у складу је са вишезначјем и отвореним могућностима ишчитавања и сагледавања слика, које уметница истражује. За ову прилику издвојени су формати већих димензија којима је заједничка атмосфера која постоји између фигура док су у међусобној комуникацији или самосталној контемплацији над неком од тема. Атмосфера се гради различитим сликарским поступцима и техникама, као што су боја, цртеж и експресиван потез, које су карактеристичне за Драганино стваралаштво.

„Ретровизије“ су Драганина размишљања на многобројне теме и феномене, како на оне из религије, митологије и историје, тако и на савремене теме које нас свакодневно преокупирају. Посетиоци галерије ће тако моћи да виде трагање за бесмртношћу (Гилгамеш и травка бесмртности), комуникацију са оностраним (Тројство, Жути анђео, Black African Painting), испољавање различитих скривених природа (Жена машина-Naked Lunch) или свакодневне белешке догађаја и цитата из свакодневице (New Paintings for the New Happiness). Такође, биће представљени и радови који су засновани на двостраном сагледавању слике (Upside Down) и јединства у различитости (DIfferent Natures).

***Драгана Б. Стевановић з***авршила је основне студије сликарства (2001) и магистарске студије на катедри за цртеж (2005) на Академији уметности у Новом Саду. Интердисциплилнарне докторске уметничке студије завршила је на Универзитету уметности у Београду (2019).

Реализовала је двадесет самосталних изложби у земљи и иностранству (САД, Аустрија). Учествовала је на бројним колективним изложбама, пројектима и семинарима. Њени радови се налазе у приватним колекцијама и Теленор колекцији савремене српске уметности.

Ради на Академији уметности у Новом Саду.